钦定古今图书集成/明伦汇编/氏族典/第006卷 > 《郑樵通志二》 > 生而有文第十三
## 钦定古今图书集成/明伦汇编/氏族典/第006卷 > 《郑樵通志二》 > 生而有文第十三

武氏，《唐元和姓纂》云：“周平王少子生而有文在手曰
武，遂以为氏。”

南氏《姓源韵谱》云：盘庚妃姜氏，梦龙入怀，孕十二月
而生，手把“南”字，长封荆州，号“南赤龙。”

鲜于氏。鲜于《血脉谱》云：“子仲之子曰文，生而有文在
手，左曰鱼，右曰羊。”及长封渔阳，为燕附庸。

阎氏。《唐表》云。昭王少子。生而有文在其手，曰阎康王，
封于阎城。

臣谨按《左氏》谓季友生而有文在其手曰友，因以命之，每疑其诞也，后人由此复广其道焉。且武氏者以谥为氏，南氏者以字为氏。鲜于者，武王封箕子于朝鲜，支子仲食采于于，故有鲜于氏。阎氏者，武王封太伯曾孙仲奕于阎乡，故有阎氏。安得无稽之言流于后世？大抵氏族之家言多诞，博雅君子不可不审。